
TA FELICITA IMSAN CU 
DESVELO DI E SEYO DI ACREDITACION DI JCI 


Alabes ta felicita docter Joel Rajnherc cu un un bunita 


reconocimento bon mereci 


AA 


Diabierna 21 di juli a tuma luga e desvelo oficial di e Certificado 
di e “Gold Seal of approval acreditation di Joint Commission 
International (JCI)'. Esaki sigur ta algo cu pa cuido medico 
na Aruba ta grandi y historico den nos region. E acreditacion 
aki, manera Minister di Salud, señor Dangui Oduber a duna 
di conoce, cu pa haya esaki, no ta algo cu ta bay facil. 
Mundialmente, e acreditacion aki ta renombra y ImSan ta 


e prome hospital cu a obtene e acreditacion aki den full e 
region di Caribe Hulandes. Cu e acreditacion no solamente 
e calidad di cuido y servicio ta mantene prioridad pero tambe 
ta set e standard di mas halto pa e siguridad di pashentnan 
y trahadonan y tambe ta pone e calidad di cuido medico na 
Aruba na un nivel mundial. 


Prome Minister Evelyn Wever-Croes ta felicita ImSan pa e 
logro importante aki. Tambe Prome Minister ta gradici Director 
di ImSan doctor Joel Rajnherc y e team completo di ImSan pa 
nan trabou duro y determinacion cu awe e acreditacion aki ta 
un realidad. 


Na mes momento, Prome Minister ta felicita doctor Joel 
Rajnherc cu, di parti di board y trahadonan di ImSan, a ricibi 
un bunita reconocimento, na unda cu a desvela e Hall of Hope, 
Dr. Joel Rajnherc. Un reconocimento bon mereci pa e vision 
di doctor Rajnherc y su determinacion pa eleva cuido medico 
na Aruba. Pabien ImSan. Pabien doctor Rajnherc. Pabien na 
henter e team y trahandonan di ImSan. 

Prome Minister Evelyn Wever-Croes: 
En conexion cu e condicionnan cu Hulanda a pone pa Aruba por a ricibi 
sosten di likides durante pandemia di COVID-19: 


ARUBA Y HULANDA LO SIGUI NA MESA PA YEGA 
NA UN CONCLUSION DI NEGOCIACION CU TA 
DEN MIHO INTERES DI PAIS ARUBA 


Manera ta conoci durante e pandemia di Covid-19 na 2020 y a 
base di articulo 36 di Statuut cu ta promove solidarismo entre 
paisnan den Reino, Hulanda a bay di acuerdo pa sostene 
Aruba cu un suma di 916 miyon florin pa atende cu crisis cu a 
resulta door di e pandemia mundial di COVID-19. E prestamo 
aki a wordo uza pa por a atende cu e crisis di salud, pa duna 
subsidio di salario pa yuda esnan cu ta trahando no perde nan 
entrada, pa bin cu FASE pa esnan cu a perde trabou, pa crea 
paketenan di cuminda pa esnan cu no tabatin, y pa brinda 
sosten financiero na negoshinan chikito y mediano. Mirando 
cu e debe aki lo madura na oktober 2023, Aruba y Hulanda lo 
mester yega na un acuerdo pa mira con lo refinancia e debe 
aki. 


Durante bishita di Prome Minister Evelyn Wever-Croes y 
Minister di Finansas Xiomara Maduro na Hulanda na april 
ultimo, Hulanda a confirma di lo cumpli cu e palabracion ya 
haci pa refinancia e debe aki cu Aruba. Pa yega na un miho 
solucion pa cu e refinanciamento di e debe aki, Aruba y Hulanda 
ta sigui na mesa. Na e momento aki tin dos opcion riba mesa. 


E prome opcion cu tin riba mesa ta cu Hulanda lo fia Aruba 
e placa di mes manera cu si Aruba lo a presta e placa aki 
riba mercado internacional. Pa cu esaki, e debe lo core cu un 
interes di entre 6-8 porciento y lo mester wordo paga den 20 
aña. E di dos opcion cu interes mas abou, di mas o menos un 
3 porciento, cu un temporada di pago di 20 aña, Hulanda a 
condiciona esaki na un ley nobo di supervision financiero. Ta 
trata aki di un ley di Reino cu lo wordo stipula finalmente door 
di Conseho di Reino na Hulanda. 


Parlamento di Aruba no lo tin envolvimento mas asina cu 
e ley wordo aproba. E ciudadano di Aruba asina no lo tin 
representacion democratico ora ta trata decisionnan cu ta 
regarda nan door di e ley di Reino aki. Importante pa bisa ta 
cu Hulanda a nenga dispensacion di debe, y a indica cu esaki 
no ta un opcion. Pa Aruba, e punto di salida ta, cu si Hulanda 
kier tin e supervision financiero den un ley di Reino, e ora 
mescos cu Corsou y Sint Maarten lo mester trata e tema di 
dispensacion ya cu e pueblo di Aruba no por compronde dicon 
Hulanda ta dispensa various otro pais nan debe, pero Aruba 
no. Pa cu e punto aki, lo sigui na mesa te ora yega na e miho 
decision pa pais Aruba. 


HULANDA KIER PA E SUPERVISION FINANCIERO WORDO 
REGLA DEN UN LEY DI REINO 

Hulanda kier pa e supervision financiero wordo regla den un 
ley di Reino mescos Corsou y Sin Maarten. Un evaluacion di 
e efectividad di e ley di Reino aki ta planea pa e aña aki y lo 
mester tuma luga ainda. Na e momento aki no tin indicacion 
fino cu e ley di Reino di Corsou y Sint Maarten berdaderamente 
a conduci na mehoracion di finansas y economia. Si compara 
e desaroyo di Aruba cu di Corsou y Sint Maarten, por nota cu 
di Aruba ta hopi mas grandi. 


Un aspecto cu semper a pone Pais Aruba resalta den region 
ta cu nos mes kier dicta nos desaroyo economico y no kier 
wordo frena den esaki sin mas. Adicionalmente no por perde 
for di bista cu Aruba ya caba tin supervision financiero externo 
independiente den forma di un Laft. Un instrumento cu desde 
2015 a resulta di ta funciona. P'e motibo aki no por a acepta e 
condicionnan poni door di Hulanda, pasobra kier yega na un 
conclusion di e negocacionnan cu ta den e miho interes di e 
pueblo di Aruba. 


“Actualmente, Aruba ta den pleno desaroyo. Segun IMF, 
Aruba ta un di e paisnan cu mas fuerte a wordo afecta pa 
e pandemia, pero ta e pais den Caribe cu ta mustrando un 
desaroyo impresionante. Gobierno ta trahando duro pa crea 
cupo di trabou pa mama y tatanan di famia. Hopi ta esnan cu 
ya a haya trabou, y pa e motibo aki no por acepta condicionnan 
cu lo stroba e desaroyo aki”, Prome Minister Evelyn Wever- 
Croes a expresa. 

TRABOUNAN TA SIGUI PA MEHORA FINANSA 
PUBLICO DI ARUBA 


Dialuna durante e noticiero na TopFM, Minister Maduro a duna 
un update di e trabounan cu ta wordo haci den e dianan aki 
pa sigui mehora finansa publico di nos Pais. E mandatario di 
Finansa a brinda informacion riba e Nota di Comienso di Aña/ 
Presupuesto Supletorio di 2023, Presupuesto 2024, Asistencia 
Tecnico di IMF/CARTAC, reforsa e capacidad di Departamento 
di Finansa y BBO na frontera. 


NOTA DI COMIENSO DI AÑA/PRESUPUESTO SUPLETORIO 
2023 

Minister Maduro a splica cu pa prome biaha Parlamento di 
Aruba a haya un Nota di Comienso di Aña den cual na un 
fase hopi delanta den aña ta haya informacion riba cambio 
den maneho di Gobierno. Hunto cu e Nota, Parlamento a ricibi 
tambe un Presupuesto Supleterio den cual ta pidi apoderacion 
pa algun cambio financiero den Presupuesto 2023. Na e 
momentonan aki Gobierno ta contestando e preguntanan 
haci pa e Parlamentarion pa asina por manda esaki bek pa 
Parlamento por trata e ley a corto plazo. 


PRESUPUESTO 2024 

E mandatario a indica cu e concepto di Ley di Presupuesto 2024 
ta canando su caminda. Ya caba CAFT a duna su conseho riba 
e ley na Gobierno y siman pasa e ley a bay Raad van Advies 
pa nan por formula nan conseho. Tur esfuerso ta dirigi pa por 
presenta e Ley di Presupuesto 2024 prome cu 1 di september 
na Parlamento manera nos Constitucion ta prescribi. Aña pasa 
a logra pa despues di 15 aña entrega e Presupuesto di Pais 
Aruba na tempo na Parlamento, y e aña aki kier sigui cu e 
disciplina financiero aki. 


ASISTENCIA TECNICO DI IMF/CARTAC 

Pa sigui mehora e maneho financiero di Aruba, Minister Maduro 
ta informa cu IMF por medio di su expertonan regional di 
CARTAC, lo yuda Aruba cu un Asistencia Tecnico pa asina por 
desaroya un modelo cu por compila informacion financiero di 
e NV nan di Gobierno pa por midi nan estado financiero. Esaki 
lo resulta den un 'State-Owned Enterprises Health-Check Tool' 
cu ta un herment necesario pa por implementa e trabounan 
den cuadro di programa A y B di e Landspakket. Banda di 


esaki CARTAC a wordo pidi pa yuda tambe pa desaroya un 
"Fiscal Risk Assessement Tool' pa asina por midi e risiconan 
financiero cu NV nan di Gobierno por tin pa e posicion financiero 
di Gobierno di Aruba. 


REFORSA CAPACIDAD NA DEPARTAMENTO DI FINANSA 
Minister Maduro a splica tambe cu recientemente a acorda 
tambe cu TWO Hulanda pa por fortifica e columna financiero 
di Gobierno door di reforsa e capacidad di Departamento 
di Finansa cu algun empleado. Lo concentra pa e proceso 
basiconan di administracion por cana bon pa asina por 
concentra experticio pa e trabounan tuma luga cu ta hiba na 
un 'goedgekeurde controleverklaring' di e Cuenta Anual di Pais 
Aruba di aña 2026. 


BBO NA FRONTERA 

Pa locual ta e Ley di BBO na frontera cu ta drenta na vigor 1 
di augustus proximo, e mandatario a splica cu stakeholders a 
wordo informa den sesion informativo con e ley lo traha den 
practica, y awo DIMP y Aduana lo produci material audiovisual 
na unda Pueblo en general lo wordo informa riba e proceso di 
cobransa di BBO na frontera. 

CELLO DI E ACREDITACION DI JCI 


“Un dia grandi y historico pa cuido medico na Aruba” 


Diabierna atardi Minister di Turismo y Salud Publico sr. Dangui 
Oduber tabata na ImSan. Aki e mandatario a hiba palabra na e 
ceremonia caminda a celebra e desvelo oficial di e Certificado 
die “Gold Seal of approval accreditation di Joint Commission 
International (JCI)'. 


E tabata un atardi historico caminda tabata tin presente 
coleganan Minister, miembronan di Parlamento, director di 
ImSan sr. Rainjherc, director di AZV sr. Jacobs, empledonan di 
ImSan v demas invitadonan. 


Segun e mandatario e acreditacion di JCI no ta wak solamente 
e calidad di cuido y servicio cu sigur ta di vital importancia, 
pero ta pone seguridad di pashentnan y trahadornan tambe 
como prioridad pa set e standard di mas halto cu por existi. 

Minister Oduber a splica cu pa haya e acreditacion aki no ta 
algo nada facil. Un acreditacion cu ta renombra mundialmente, 
ImSan ta e prome hospital cu e acreditacion aki den full e region 
di Caribe Hulandes. E mandatario a sigui bisa cu e standard 
cu ImSan a pone pa Aruba su calidad di cuido medico ta uno 
di nivel mundial. E ta e standard cu nos kier ofrece na nos 
aseguradonan pero tambe na nos bishitantenan. Cu esaki 


nos tambe lo bai explora turismo medico minister Oduber ta 
expresa. 


E maneho di Ministerio di Salud Publico ta dirigi riba mehora 
e calidad di cuido y servicio. Pa percura pa haci inversionan 
continuo den cuido medico, enfocando riba prevencion y 
percura pa Aruba por mantene e gastonan medico pagabel, 
manteniendo un fondo di azv sostenibel. 


E mandatario a reconoce e vision y perseverancia cu dr. 
Rajnherc Y su team a tabata tin y a realisa pa awe oficialmente 
ImSan tin e JCI accreditation. Mester bisa cu esaki no tabata 
por ta posibel tampoco sin e vision di Ex Minister di Salud 
Publico sr. Booshi Wever (cu a forma parti di Gabinete Oduber 
3). E tabata tin e determinacion y vision pa bin cu un Instituto 
Medico na San Nicolas. 


Minister Oduber a gradici dr. Rajnherc y full e team di Imsan 
cu a traha duro pa ricibi e acreditacion aki. Pa e mandatario e 
tabata un orguyo di por a celebra e gran e logro historico aki 
hunto cu ImSan su management, staff y full e personal. Danki 
un biaha mas pa e excelente trabou di cuido y servicio. 

Despues di e prome programa sumamente exitoso, diahuebs 
ultimo a termina cu di dos programa di Agri Business Academv 
(ABA). Minister di asuntonan economico, Sr. mr Geoffrev 
Wever, conhunto cu minister di naturalesa, Sr. Ursell Arends, 
tawata presenta pa e culminacion di e projecto aki. 


E sector di agricultura tin e potencial di bira un sector 
economico importante cu por contribui na e diversificacion di 
nos economia na Aruba. Pa e motibo aki Minister Arends y 
Minister Wever hunto cu Qredits a organisa e Agri Business 
Acadamv pa stimula empresarionan den agricultura. 


Meta di e Agri Business Academv ta pa vuda (futuro) 
empresarionan vega na nan meta door di ofrece nan e 
conocemento pa cuminsa of sigui opera un negoshi agricola 
exitosamente den e sector di agricultura. E programa a finalisa 
cu un 'Pitch' unda cada particpante a hava e oportunidad pa 


presenta nan producto/servicio. 


Minister Geoffrey Wever y Minister Ursell Arends ta desea cada 
graduado tur clase di exito cu nan proximo etapa profesional. 
Ta spera cu e Agri Business Academy por forma un parti 
integral den logra realisa nan proyectonan, y asina contribui 
na un futuro exitoso y ta gradici Qredits pa e cooperacion y pa 
traha cu Gobierno di Aruba na beneficio di economia di Aruba 
y agricultura di Aruba. 

A RICIBI BUKI “HALLO! MI TA SAPATO PIA DRECHI 
DI MAURICIO' DI ING. calada WERLEMAN 


Diaranson atardi, den un encuentro ameno 
MinisterEndyCroesaricibibishitadiing. Dominico 
Werleman hunto cu Sr. Mirto Lacle y directora 
di Biblioteca Nacional Aruba Sra. Astrid Britten. 
Recientemente, durante e di dos encuentro 
Literario, Cultural y Linguistico organisa pa 
Biblioteca Nacional, Ing. Dominico Werleman a 
lansa un bunita obra titula “Hallo! Mi ta sapato 
pia drechi di Mauricio’ den nos dushi idioma 
di Papiamento. Desde comienso di aña 2000 
ing. Werleman ta skirbi storia cortico y poesia. 
Ta trata aki di storianan di ficcion y basa riba 
experiencia personal. Dominico Werleman, naci 
na 1956, ta un ingeniero “Werktuighouwkunde” 
y tabata empleado publico pa mas di 38 aña. 


E buki “Hallo! Mi ta sapato pia drechi di Mauricio’ 


ta contene un coleccion impresionante di 26 | 


storia cortico di diferente genero, di ficticio te na 
experencia personal cu un toke di fantasia. Ing. 
Dominico Werleman tin hopi aña ta skirbi storia 
y a sigui diferente curso di skirbimento creativo y 
a keda desaroya esaki te cu a yega na su prome 
publicacion oficial. Ing. Werleman a contribui 
cu storia y poesia cu a marca un sentimento 
Caribense produci den diferente storia y poesia 


local. Un coleccion di storia cu Sr. Vivienno Frank | 


jr. a produci. “Ta importante pa nos promove, 
siña y inspira nos muchanan pa lesa, pasobra 
door di lesa bo ta crece bo conocemento y esaki 
ta algo cu nos ta sostene' Minister Endy Croes 
a enfatisa. 


Por ultimo, Minister Endy Croes ta felicita ing. 
Dominico Werleman cu lansamento di un bunita 
obra den nos dushi idioma di Papiamento y 
gradici tur esnan cu a contribui pa haci e buki un 
realidad 'Un tremendo buki cu sigur tur Arubiano 
mester tin den nan coleccion’, e mandatario di 
Enseñansa y Deporte a finalisa. 


e.” 

Minister Endy Croes: 


A GRADICI Y FELICITA SRA. ISALINE GARCIA 
— CROES Y SRA. ROSITA CROES — CROES CU A 
CELEBRA 39 ANA COMO JUFFROUW NA PICA 


Riba 20 di juli, Minister Endy Croes a sorprende Sra. Isaline 
Garcia — Croes (Tante Gin) y Sra. Rosita Croes — Croes (Tante 
Rosi) cu a celebra 39 aña como juffrouw y cu ta manehando 
Pica Piedra Speelschool. 


E speelschool ta di e rumannan, Sra. Isaline y Sra. Rosita. 
Awo, despues di 39 aña ta bai pasa e speelschool pa e yiu 
muhe di tante Gin esta, Sra. Shaolin Soliana. Sra. Soliana cu 
e edad di 18 aña el a cuminsa traha na e scol. 


Minister Endy Croes ta gradici Tante Gin y Tante Rosi cu 
durante 39 aña a guia y educa nos muchanan cu hopi amor y 


PIEDRA SPEELSCHOOL 

dedicacion. Tante Gin y Tante Rosi sigui pa dilanti eherciendo e 
ofishi bunita aki cu boso a bin ta haciendo guiando e muchanan 
y preparando nan pa drenta den enseñansa primario. Un 
speelschool cu su trayectorio largo na unda personanan cu 
posicion halto den nos comunidad a bishita e scol aki. 


Den nomber di Gobierno di Aruba, Minister Endy Croes a 
otorga na Sra. Isaline Garcia- Croes y Sra. Rosita Croes - 
Croes un reconocemento como muestra di aprecio y gratitud. 
Pa conclui, Minister Endy Croes a gradici ambos pa nan 
dedicacion y profesionalimo durante 39 aña den enseñansa di 
Aruba. Masha pabien! 

Minister Endy Croes: 


ATLETANAN DI TANG SOO DO A REGRESA 
AQUA CU bas MEDAYA 

Arrivals 
— Llegadas 


Diasabra atardi. Minister Endy Croes a ricibi delegacion di Tang 
Soo Do cu a regresa di Costa Rica. Gihae Tang Soo Do Ayo, 
Gihae Tang Soo Do Brazil y Gihae Tang Soo Do Santa Cruz a 
biaha cu un total di 32 participante pa competi den World Tang 
Soo Do Association Regional Championship cu a tuma luga na 
Costa Rica. 


Aruba a haci un excelente prestacion y a logra conkista 74 
medaya, di cual 43 ta di oro, 22 di plata y 9 di brons. Alabes 
a logra dos (2) titulo maximo esta, Regional Grandchampion 
Black Belt Female Youth Division cu a wordo gana pa Maëly 
Bressat y Grand Champion Black Belt Male Youth Division cu 
a wordo gana pa Shanro Thomas. 


Minister Endy Croes ta felicita tur atleta cu a destaca y pone 
Aruba su briya riba e plataforma internacional. Mandatario di 
Deporte ta gradici coach- y mayornan cu a yuda y sostene e 
hobennan den nan deporte. Cu deseo, disciplina, dedicacion 
y determinacion boso a logra. Masha pabien na nos streanan 
di Tang Soo Do. Danki pa pone Aruba su nomber briya 
internacionalmente. 


Union ta e forsa di un ekipo, famia y 
nacion pa logra cada meta pa e 
bienestar humano. Ban sigui den 
positivismo pa engrandece nos pais. 


EA ANA DI UNION Y POSITIVISMO! 


